ሱዳን የፖለቲካ እስረኞችን ልትለቅ መሆኗን አስታወቀች
ፕሬዝዳንት ኦማር ሃሰን አልበሽር በሀገሪቱ የሚገኙ ሁሉንም የፖለቲካ እስረኞች ነፃ እንዲወጡ ትዕዛዝ ማስተላለፋቸው ነው የተነገረው፡፡የሀገሪቱ ዜና አገልግሎት ሱና ይዞት በወጣው መረጃ መሰረት ፕሬዝዳንቱ ለውሳኔ የበቁት ከፖለቲካ ፓርቲዎችና እስረኞችን ለመርዳት በሀገሪቱ የማያቋርጥ ብሔራዊ ውይይቶች ላይ የሚሳተፉ ቡድኖች ታሳሪዎቹን ነፃ በማውጣት በፖለቲካው ሂደት ውስጥ እንዲሳተፉ እድል ለመስጠት ባደረጉት የተለያዩ እንቅስቃሴዎች ግፊት ነው ተብሏል፡፡ሱዳንን እንደአውሮፓውያኑ የዘመን አቆጣጠር ከ1989 ጀምሮ ሲያስተዳድሩ የቆዩት ፕሬዝዳንት አልበሽር ወደ ስልጣን የመጡት በተካሄደው ወታደራዊ መደብ ላይ መፈንቅለ መንግስት አድርገው እንደነበር ይታወቃል፡፡ፕሬዝደንት አልበሽር እንደ አውሮፓውያኑ የዘመን አቆጣጠር በ2020 ይካሄዳል ተብሎ በሚጠበቀው ምርጫ ላይ እንደማይሳተፉ ተናግረዋል፡፡ፕሬዝደንቱ ለመጀመሪያ ጊዜ ባለፈው ዓመት ላይ ጠቅላይ ሚኒስትር መሾማቸው ይታወሳል ፡፡የፖለቲካ እስረኞቹን መልቀቃቸው ከተቃዋሚዎች ጋር ያላቸውን ትስስር ለማጠናከር እና በብሔራዊ ውይይቶች የተፈጠረ ብሄራዊ ሰላምና እርቅ እንዲወርድ ከማድረግም ባለፈ ለአገሪቱ ቋሚ ህገ-መንግሥት ለማዘጋጀት የሚያስችሉ እርምጃዎች ለመወስድም ያግዛል መባሉን የሱዳኑ ዜና አገልግሎት ዘግቧል፡፡ከ2015 ጀምሮ አልበሽር እንደ ዳርፉር ባሉ የጦርነት መንደሮች ውስጥ ያሉ የቆዩ ግጭቶችን እንዲያጠናቅቁ ለማስቻል ያለመ ተከታታይ ስብሰባዎችን ከተቃዋሚዎችና ከታጣቂ ቡድኖች ጋር ሲያደርጉ ቆይተዋል ፡፡ይሁን እንጂ ብዙ ቡድኖች ይህን ተነሳሽነታቸውን ተቃውመውታል ምክንያቱ ደግሞ  በመጀመሪያ በሀገሪቱ ያለው  የጭቆና አገዛዝ፣ የፕሬስ ህጎች ነጻነትና የፖለቲካ እስረኞችን ነፃ መውጣት አለባቸው የሚለው ነው ፡፡ባሳለፍነው ወር ፕሬዝዳንቱ አልበሽር 80 የሚሆኑ የፖለቲካ እስረኞች እንዲለቀቁ ትዕዛዝ አስተላልፈዋል፡፡ከታሰሩ ሳምንታት በኋላ በተቀሰቀሰው  የምግብ ዋጋን ከፍ የማድረግ እና የኃይል እርምጃውን በመቃወም በተደረጉ ተቃውሞዎች የተነሳ ታሳሪዎቹን ለመልቀቅ መወሰናቸው ነው የተነገረው፡፡የተቃዋሚ ቡድኖች 50 የሚሆኑ የፖለቲካ እስረኞች አሁንም በእስር ላይ ናቸው በተለይም የሱዳን ኮሙኒስት ፓርቲ መሪ የነበሩት ሞሃመድ ሙክታር አል ካቲብ የተባሉ ታዋቂ ፖለቲከኛ ሰውም ይገኙበታል ብለዋል ፡፡ፕሬዝዳንቱ አሁን ላይ ባስተላለፉት የፖለቲካ እስረኞቹን የመልቀቅ ውሳኔ ላይ ምን ያህል እስረኞች እና የሚለቀቁትን ታሳሪዎች ስም ዝርዝር አላሳወቃቸውም ተብሏል፡፡(ምንጭ ፤ ሮይተርስ)